पाकिस्तान बनाएगा और परमाणु संयंत्र : गिलानी  
पाकिस्तान के प्रधानमंत्री यूसुफ रजा गिलानी ने ऊर्जा आवश्यकताओं की पूर्ति के लिए और अधिक परमाणु ऊर्जा संयंत्र लगाने की घोषणा की है।
पाकिस्तान के प्रधानमंत्री यूसुफ रजा गिलानी ने ऊर्जा आवश्यकताओं की पूर्ति के लिए और अधिक परमाणु ऊर्जा संयंत्र लगाने की घोषणा करते हुए कहा है कि पाक की परमाणु क्षमता शांतिपूर्ण उद्देश्यों के लिए है। एक सम्मेलन को सम्बोधित करते हुए गिलानी ने कहा कि पाकिस्तान, अंतरराष्ट्रीय परमाणु ऊर्जा एजेंसी के परमाणु सुरक्षा समझौतों का अनुपालन जारी रखेगा।  एसोसिएटेड प्रेस ऑफ पाकिस्तान ने मंगलवार को गिलानी के हवाले से कहा, "देश हित में पमराणु बिजली संयंत्र बनाना और चलाना महत्वपूर्ण है क्योंकि यह ऊर्जा की कमी को पूरा करेगा"। गिलानी ने कहा कि परमाणु ऊर्जा आयोग ने 2030 तक 8,800 मेगावाट परमाणु ऊर्जा विकसित करने का लक्ष्य रखा है। उन्होंने उम्मीद जाहिर की कि 2030 के बाद भी आयोग और अधिक परमाणु ऊर्जा संयंत्र बनाएगा।